ส่วนที่ 1

ข้อมูลสรุป

เศรษฐกิจไทยในปี 2546 อัตราเติบโตประมาณร้อยละ 6.7 สูงกว่าที่คาดไว้
อันเป็นผลจากการดำเนินนโยบายของภาครัฐบาล การสร้างความเชื่อมั่นให้นักลงทุนและประชาชน
ส่งผลให้ธุรกิจหลายภาคเติบโตอย่างเด่นชัด และการเพิ่มขึ้นของดัชนีตลาดหลักทรัพย์
สำหรับธุรกิจประกันภัยทั้งระบบได้รับผลจากการฟื้นตัวทำให้มีอัตราการเติบโตเพิ่มขึ้นถึงประมาณร้อยละ
15.1

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2546 จำนวน 15,605.5 ล้านบาท
มีทุนจดทะเบียนและชำระแล้ว 300 ล้านบาท ผลการดำเนินงานมีอัตราการเติบโตอย่างต่อเนื่อง
เช่นเดียวกับตลาด โดยในปี 2546 บริษัทฯมีเบี้ยประกันภัยได้รับ ( Net Written Premium)รวม
5,953.0 ล้านบาท ลดลงร้อยละ 3.7 จากปี 2545 และมีรายได้จาการรับประกันภัย
(Underwriting Income) 3,047.2 ล้านบาท เพิ่มขึ้นจากปี 2545 ร้อยละ 10.5

กำไรจากการประกันภัยหลังหักค่าใช้จ่ายดำเนินงาน เท่ากับ 327.6 ล้านบาท เพิ่มขึ้นร้อยละ 4.2
กำไรจากการลงทุน 481.2 ล้านบาท เพิ่มขึ้นร้อยละ 34.0 โดยมีกำไรสุทธิ 631.0 ล้านบาท
เพิ่มขึ้นร้อยละ 36.1 กำไรสุทธิต่อหุ้น 21.03 บาท (จำนวนหุ้นสามัญ 30 ล้านหุ้น) สูงกว่าปี 2545
ที่เท่ากับ 15.45 บาท

ปัจจัยสนับสนุนให้การดำเนินธุรกิจของบริษัทฯมีอัตราการเติบโตเพิ่มขึ้นอย่างมั่นคง คือ
นโยบายการดำเนินธุรกิจ โดยยึดความต้องการของลูกค้าเป็นหลัก
ภายใต้แนวคิดที่มุ่งเน้นให้บริการที่ครบถ้วน สะดวก รวดเร็วและมีประสิทธิภาพ โดยติดต่อ ณ
จุดเดียว (Single Contact Point)
ส่งผลให้เกิดการปรับเปลี่ยนและลดขั้นตอนการทำงานครั้งสำคัญต่อเนื่องจากปี 2545
รวมทั้งเพิ่มประสิทธิภาพของระบบการเชื่อมโยงข้อมูลสำนักงานสาขาให้ทันสมัยรองรับแผนการพัฒนาเทคโนโลยีใหม่ๆ
โดยดำเนินการควบคู่ไปกับการปรับโฉมสำนักงานและสาขา การวางแผนพัฒนาความรู้ ทักษะ
ความชำนาญ ให้พนักงานอย่างต่อเนื่อง ควบคู่กับการพัฒนาตัวแทนและนายหน้าบุคคลธรรมดา
เพื่อเพิ่มศักยภาพในการแนะนำบริการแก่ลูกค้า

ด้านการพัฒนาเทคโนโลยีสารสนเทศ ในปี 2546
บริษัทฯได้เริ่มดำเนินการตามแผนพัฒนาเทคโนโลยีสารสนเทศ โดยนำระบบการบริหารจัดการ EMCS
e-Claim (Electronic Motor Claim Solution e-Claim)
ซึ่งเป็นระบบการบริหารการจัดการและควบคุมค่าใช้จ่ายด้านงานสินไหมทดแทนยานยนต์มาใช้
รวมทั้งเป็นบริษัทฯแรกที่ริเริ่มนำระบบ workflow มาใช้กับงานประกันภัย
เพื่อให้กระบวนการทำงานทุกขั้นตอนเชื่อมโยงและถูกควบคุมด้วยระบบ IT
นอกจากนี้ยังดำเนินการปรับปรุงระบบการบริหารข้อมูลของบริษัทฯให้มีประสิทธิภาพ
และสนับสนุนการทำธุรกิจเชิงรุก

(1)

ด้านความรับผิดชอบต่อสังคม บริษัทฯ
ได้ดำเนินการโครงการต่างๆมากมายผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุกๆด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

ด้วยความมุ่งมั่นในการดำเนินธุรกิจ ที่เน้นคุณภาพการบริการ คุณธรรม
และการปฏิบัติภายใต้กรอบของการกำกับดูแลกิจการที่ดี ทำให้ บริษัท กรุงเทพประกันภัย จำกัด
(มหาชน) ได้รับรางวัล Disclosure Report Award 2003
จากสำนักงานคณะกรรมการกำกับหลักทรัพย์ และตลาดหลักทรัพย์
ด้านการเปิดเผยข้อมูลในแบบแสดงรายการและงบการเงินประจำปี 2545 และได้รับรางวัล
สถานประกอบการดีเด่นด้านการจ้างงานคนพิการประจำปี 2546
จากคณะกรรมการฟื้นฟูสมรรถภาพคนพิการและกระทรวงการพัฒนาสังคมและความมั่นคงของมนุษย์
ซึ่งเป็นสิ่งยืนยันถึงความรับผิดชอบต่อสังคมตลอดมา

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

  1. การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
  ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ ระเบิด
  จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

  2. การประกันภัยทางทะเลและขนส่ง (Marine Insurance)
  คุ้มครองความเสียหายที่เกิดขึ้นกับสินค้า และตัวเรือ แยกเป็น

2.1 การประกันภัยสินค้า (Cargo Insurance)

2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 3 ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่แตกต่างกัน

  4. การประกันภัยเบ็ดเตล็ด (Miscellaneous Insurance) เป็นการประกันภัยประเภทต่างๆ
  นอกเหนือจาก 3 ประเภทดังกล่าวข้างต้น

การประกันภัยต่อ (Reinsurance) บริษัทดำเนินธุรกิจทั้งการเอาประกันภัยต่อ (Outward
Reinsurance) และรับประกันภัยต่อ (Inward Reinsurance) ในการเอาประกันภัยต่อ
จะมีทั้งการประกันภัยต่อเฉพาะราย และการประกันภัยต่อตามสัญญา

(2)